4.

felkéri a Bizottságot, hogy a) a stratégián belül jelöljön meg kiemelt területeket, elsősorban az alábbiakat: — alapvető jogok, különösen a megkülönböztetésmentesség, az egyenlőség és a szabad mozgás, — oktatás, szakképzés és egész életen át tartó képzés, — kultúra, — foglalkoztatás, — lakhatás, beleértve az egészséges környezetet és a megfelelő infrastruktúrát is, — egészségügyi ellátás és a romák egészségügyi helyzetének javítása, és — a roma civil társadalom politikai és civil részvétele, beleértve a roma fiatalokat is; b) a stratégia keretében mutasson be ütemtervet kötelező erejű minimális normák uniós szinten történő bevezetése vonatkozásában az oktatás, a foglalkoztatás, a lakhatás és az egészségügyi ellátás kiemelt területein; c) határozza meg a stratégia kiemelt területekhez kapcsolódó célkitűzéseit, elsősorban az alábbiakat: — hatékony megkülönböztetés elleni jogszabályok és az élet valamennyi területén megvalósuló diszkrimináció, többek között a kettős diszkrimináció ellen is védelmet biztosító, valamint az egyenlőséget, a megkülönböztetésmentességet és a szabad mozgáshoz való jogot garantáló, védelmező és előmozdító intézkedések elfogadása, többek között a romákat és nem romákat egyaránt célzó figyelemfelkeltő intézkedések révén annak érdekében, hogy fel lehessen számolni a megkülönböztető jellegű akadályokat, — fellépés a cigánygyűlölet, az előítéletek, a sztereotípiák, a rasszizmus és az idegengyűlölet, a megbélyegzés és a romákkal szembeni gyűlöletbeszéd ellen, elsősorban a vonatkozó jogszabályok betartatása és a faji indíttatású bűncselekmények esetén a megfelelő büntetés kiszabása révén, — annak biztosítása, hogy a média nem terjeszt előítéleteket a roma közösséggel szemben és pozitív képet népszerűsít a sokszínűségről, valamint annak lehetővé tétele, hogy a romák arányosabban szerepeljenek a médiában, — az emberi jogi visszaélések megakadályozása és az áldozatok védelme, biztosítva számukra a jogsegélyt és a hatékony jogorvoslatot, különös figyelmet fordítva a roma gyermekek és nők helyzetére, akik gyakran kettős megkülönböztetéssel szembesülnek, — megelőző intézkedések bevezetése az emberkereskedelemmel szemben, amelynek áldozatai körében a romák felülreprezentáltak, — a közigazgatás, az igazságszolgáltatás és a rendőrség minden szintjén az alkalmazottak képzése a megkülönböztetéstől mentes gyakorlatokról, — párbeszéd kezdeményezése a helyi hatóságok, a bírósági szervek, a rendőrség és a roma közösség között, hogy felszámolják a megkülönböztetést az igazságszolgáltatásban, javítsák a bizalmat és fellépjenek az etnikai alapú profilalkotás ellen, — egyenlő hozzáférés biztosítása a minőségi oktatáshoz mindenki számára, — egyenlő hozzáférés biztosítása a felnőtt szakképzéshez és az élethosszig tartó tanuláshoz, — egyenlő hozzáférés biztosítása a szociális szolgáltatásokhoz és az alapellátási infrastruktúrához, például a gyermek- és idősgondozáshoz, — az iskolai és az egyes osztályokban megvalósuló szegregáció megszüntetése többek között befogadó iskolai légkör megteremtésével és roma iskolai közvetítők (mediátorok) alkalmazásával, — egyenlő hozzáférés biztosítása a munkaerő-piaci versenyre való megfelelő felkészítéshez, — egyenlő hozzáférés biztosítása a kisgyermekkori neveléshez, — a lányok oktatásának biztosítása, — interkulturális oktatás biztosítása, — a családok és az iskolák közötti párbeszéd megkönnyítése elsősorban mediátorok közvetítésével, — a roma tanárok számának növelése, biztosítva a roma gyermekek nyelvének és identitásának védelmét, és saját nyelvükön elérhetővé téve számukra az oktatást, — a tanulmányokból való korai kimaradás és a tanulmányi kudarc megakadályozására irányuló intézkedések bevezetése, — az iskolarendszerből kiesett gyermekek ismételt beiskolázását célzó intézkedések, például az ún. „második esélyt kínáló” programok bevezetése, — egyenlő hozzáférés biztosítása a közép- és felsőfokú tanulmányokhoz és ösztöndíjprogramokhoz, — a romák felülreprezentáltságának csökkentése a speciális iskolákban, — a gyermekek szegénysége elleni küzdelem, a gyermekek családjuktól való elválasztásának visszaszorítása és annak megelőzése, hogy nevelőotthonokban vagy speciális gondozásban helyezzék el őket a szegénység miatt, — a munkaerőpiachoz való tényleges hozzáférés biztosítása, valamint vállalkozásoknak és önfoglalkoztatóknak szánt mikrohitelek kifejlesztése és rendelkezésre bocsátása, — a megfizethető és egészséges lakhatáshoz való egyenlő hozzáférés biztosítása, illetve a területi szegregáció felszámolása, — a nyilvántartásba vett lakcímhez való jog garantálása, beleértve a civil társadalmi szervezetekhez való bejelentkezés lehetőségét is, továbbá a roma polgárok teljes és naprakész anyakönyvének biztosítása, valamint a megkülönböztetés elleni küzdelem a közigazgatási okmányok kiadása terén, — az egészségügyi ellátásbeli egyenlőtlenségek elleni küzdelem a minőségi egészségügyi ellátáshoz és az egészségügyi megelőzéshez való egyenlő hozzáférés biztosításával, különös hangsúlyt fektetve az olyan veszélyeztetett csoportok egészségének védelmére, mint a nők, a gyermekek, az idősek és a fogyatékkal élők, — a roma civil társadalom szerepének erősítése, többek között a kapacitásépítési politika és a közigazgatási kapacitások nemzeti, regionális és helyi szinten történő erősítése révén, valamint ösztönözve a romák civil és politikai szerepvállalását, — az aktív polgári szerepvállalás erősítése, bevonva a romákat a politikai és közélet minden területére, és erősítve képviseletüket az intézményekben, valamint a helyi, nemzeti és uniós szintű választott testületekben, — a stratégia bővítéssel és szomszédságpolitikával kapcsolatos dimenziójának bevezetése, amelynek értelmében a tagjelölt és potenciális tagjelölt országok, valamint az európai szomszédságpolitikában érintett államok számára előírnák a romák helyzetének javítását; továbbá az e téren elért előrelépés értékelésének prioritásként történő kezelése az éves előrehaladási jelentésekben, valamint az Unió szomszédos országairól készített elemzésekben, — a kultúra tiszteletben tartása és megőrzése, — a nemek közötti egyenlőség biztosítása a roma nők sajátos helyzetének kezelésével, bevonva őket a politikák kidolgozásába; a gyermekházasságok gyakorlatának megszüntetése, — annak megszüntetése, hogy a romákat olyan országokba küldjék vissza, ahol kínzásnak vagy kegyetlen, embertelen vagy megalázó bánásmódnak vagy büntetésnek lehetnek kitéve;